แห่เปิดบัญชีกู้บุคคล
แห่เปิดบัญชีสินเชื่อบุคคลเพิ่ม 8.6% สะท้อนความต้องการหมุนเงินเพิ่ม
15 ก.พ. 2559

แห่เปิดบัญชีสินเชื่อบุคคลเพิ่ม 8.6% สะท้อนความต้องการหมุนเงินเพิ่ม
ธนาคารแห่งประเทศไทย (ธปท.) รายงานยอดสินเชื่อส่วนบุคคลภายใต้การกำกับ ณ สิ้นเดือน ธ.ค.ที่ผ่านมา ว่า มีทั้งสิ้น 12.8 ล้านบัญชี เพิ่มขึ้นจากระยะเดียวกันปีก่อน 1.01 ล้านบัญชี หรือ 8.6% มียอดสินเชื่อคงค้างรวม 3.24 แสนล้านบาท เพิ่มขึ้น 1.18 หมื่นล้านบาท หรือ 3.8%
นอกจากนี้ ในจำนวนนี้มีหนี้ที่ไม่ก่อให้เกิดรายได้ (เอ็นพีแอล) อยู่ที่ 1.68 หมื่นล้านบาท เพิ่มขึ้น 2,554 ล้านบาท หรือ 17.9% ถือว่ามีอัตราการเพิ่มขึ้นของเอ็นพีแอลเป็นอันดับสองรองจากบัตรเครดิต
ด้านการให้บริการบัตรเครดิต ณ สิ้นเดือน ธ.ค. 2558 ที่ผ่านมา ทั้งระบบมีการใช้จ่ายผ่านบัตรเพิ่มขึ้นทั้งสิ้น 4,646 ล้านบาท หรือ 2.66% เทียบกับระยะเดียวกันปีก่อนหน้า จาก 1.75 แสนล้านบาท เพิ่มเป็น 1.79 แสนล้านบาท
ทั้งนี้ การใช้จ่ายผ่านบัตร 1.25 แสนล้านบาท มาจากบัตรที่ออกโดยธนาคารพาณิชย์ ส่วนบัตรที่ออกโดยสถาบันที่ไม่ใช่ธนาคารพาณิชย์ (นันแบงก์) มียอดใช้จ่ายเพียง 5.37 หมื่นล้านบาท สะท้อนว่ากำลังซื้อหลักๆ มาจากคนรายได้ปานกลางถึงรายได้สูง ที่ถือบัตรเครดิตของธนาคารพาณิชย์
ขณะที่การกดเงินสดล่วงหน้าถือว่าเพิ่มมากขึ้นเล็กน้อยอยู่ที่ 1.76 หมื่นล้านบาท จากในช่วง 2-3 ปีที่ผ่านมา เฉลี่ยอยู่ที่ 1.6 หมื่นล้านบาท คาดว่าผู้ถือบัตรหมุนเงินมากขึ้นในช่วงที่เงินเดือนรายได้ไม่เพิ่มขึ้นมากนักในช่วงปีที่ผ่านมาเป็นไปตามภาวะเศรษฐกิจที่ฟื้นตัวช้า ขณะที่ค่าเงินบาทที่ผันผวนอาจมีผลให้คนไทยไปใช้จ่ายในประเทศเพิ่มไม่มากเช่นกัน
สำหรับบัตรเครดิตทั้งระบบอยู่ที่21.76 ล้านใบ มียอดสินเชื่อคงค้างทั้งสิ้น 3.37 แสนล้านบาท ในจำนวนนี้มีหนี้ที่ไม่ก่อให้เกิดรายได้ (เอ็นพีแอล) 1.05 หมื่นล้านบาท